arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Eins og þetta frv. ber með sér, er það frv, til l. um breyt. á eldri l. um sama efni. Þessar breyt., sem hér eru fram bornar, eru í samræmi við þær tæknilegu rannsóknir, sem gerðar hafa verið síðan fyrri lögin voru samþ. N. hefur borið brtt., sem felast í þessu frv., saman við eldri lög um þetta efni og orðið ásátt um að mæla með því, að frv. verði samþ. En n. hefur jafnframt orðið sammála um að bera fram tvær brtt. á þskj. 333, og eru það smávægilegar orðabreytingar, sem n. virtust vera eðlilegra orðalag en er á frv. eins og það lá fyrir. Þó vil ég geta þess, að ég tel rétt, að fyrri brtt. af þessum tveimur verði dregin til baka þangað til við 3. umr. málsins, að tækifæri gefst til þess að bera hana nánar saman við frv., af ástæðum, sem ég hef fengið upplýstar síðan brtt. kom fram. Ég hef enn fremur leyft mér að bera hér fram brtt. við 5. gr. Það má e.t.v. segja, að sú brtt. sé ekki nauðsynleg. Eins og hún ber með sér, er hún þess efnis, að tryggt verði eftir sem áður, að nægileg raforka verði fyrir orkusvæði Þverár í Strandasýslu, þó að háspennulína verði lögð frá Þverá suður í hreppana í Barðastrandarsýslu. Ég segi, að það kann að vera, að hún megi skoðast sem óþörf, vegna þess að það komi ekki til mála, að slíkt verði gert, að leitt verði rafmagn frá þessu orkuveri til annarra staða, án þess að séð sé fyrir því, að nægileg orka sé til fyrir sjálft orkusvæðið, sem er nálægast þessu orkuveri. En það a.m.k. sakar ekki, þó að þessi brtt. sé samþ., og eðlilegt, ef hún er sjálfsögð, eins og ég tel að hún sé og eins og ég tel að málið sé hugsað, jafnvel þó að hún lægi ekki fyrir. Ég hef svo ekki frekar um þetta mál að segja. N. var og er sammála um að mæla með því, að frv. verði samþ. með þessum tveimur breytingum, sem ég hef fyrr minnzt á. Óska ég eftir, að atkvgr. um aðra þeirra verði frestað til 3. umr. Svo hef ég leyft mér að bera fram þessa brtt., sem ég hef áður minnzt á.
Þingræður haldnar á Alþingi Íslendinga



Herra forseti. N. hefur athugað þessar brtt. að nýju og tekur aftur brtt. á þskj. 333, fyrri brtt. við 2. gr., en mælir hins vegar eins og áður með brtt. á sama þskj. við 5. gr. Enn fremur er n. sammála um að mæla með brtt. á þskj. 334 við 5. gr. Frekar hef ég svo ekki um þetta mál að segja.
Þingræður haldnar á Alþingi Íslendinga



Herra forseti. Með þessu frv. er lagt til, að reglulegt Alþingi 1956 komi saman 10. dag októbermánaðar, hafi forseti Íslands ekki tiltekið annan samkomudag fyrr á árinu. Ég þarf ekki að fylgja þessu úr hlaði með neinum skýringum umfram það, sem er í grg. Raunar er án greinargerðar einnig öllum hv. þm. kunnugt um, hvernig á þessu stendur, og fyrir því svo mörg fordæmi, að málalengingar eiga þar ekki að þurfa.



Herra forseti. Það er auðvitað nauðsynlegt að samþykkja frv. í þessa áttina, en ég vildi leyfa mér að benda á, að af því að það er nú orðinn alveg fastur siður hjá okkur þvert ofan í stjórnarskrána að láta þing koma saman að haustinu til, þá væri það miklu viðkunnanlegra, að það væri alltaf sami dagurinn sem ákveðinn væri fyrir þingsetningu að haustinu. Það var í stjskr. gengið út frá 15. febr., meðan gengið var út frá, að þingið byrjaði á þeim tíma. Nú hefur þetta á undanförnum árum verið á nokkrum ruglingi. Lengi vel var það 1. okt., stundum hefur það verið 8., stundum 10., og það hafa jafnvel stundum verið átök um þetta. En mér finnst endilega, að það ætti að reyna að koma þeirri venju á að hafa þetta einhvern fastan dag. Það er ákaflega óviðkunnanlegt, að alltaf sé verið að hringla með þetta. Ég fyrir mitt leyti mundi vilja gera það að minni till., að menn kæmu sér helzt saman um 1. október til þess. Það var þó nokkurn tíma svo. Og ég vildi fyrir mitt leyti leggja til, að sú n., sem fengi þetta til meðferðar, athugaði, hvort ekki væri hægt að koma sér saman um ákveðinn dag. Mér finnst óviðkunnanlegt að vera að hringla með samkomudag Alþingis. Það er ekki of mikil festa í vinnubrögðunum samt. Það er náttúrlega vitanlegt, að þegar slíkan dag bæri upp á sunnudag, mundi vera breytt til, alveg eins og hefði verið gert með 15. febrúar. Ég vildi óska eftir, að sú n., sem fengi þetta til meðferðar, sem væri þá líklega allshn., athugaði þetta. Það væri æskilegt, að menn gætu komið sér saman um ákveðinn dag þannig og haldið við það framvegis. Það ætti ekki að geta verið neitt ágreiningsmál. Það er ekki neitt hagsmunaatriði fyrir neina. Hvað snertir afgreiðslu fjárlaga og annað slíkt, er það miklu frekar þó, að hægt sé að tryggja þá afgreiðslu sæmilega, ef þingið byrjar strax 1. október.

forseti (HÁ): Mér hefur borizt svo hljóðandi bréf: „Reykjavík, 10. febr. 1956. Sökum þess að ég geri ráð fyrir að verða fjarverandi um þriggja vikna tíma, óska ég, að fyrsti varaþingmaður Sjálfstæðisflokksins í Reykjavík verði kvaddur til að taka sæti á Alþingi í fjarveru minni. Björn Ólafsson. Til forseta neðri deildar.“ Fyrsti varaþingmaður Sjálfstæðisflokksins í Reykjavík er frú Kristín Sigurðardóttir, og býð ég hana velkomna til starfa hér.
Þingræður haldnar á Alþingi Íslendinga



Herra forseti. Af því að málið hefur ekki fengið að fara í n., vil ég leyfa mér að bera hér fram eina litla brtt. við það. Ég sé nú ekki, að hæstv. ríkisstj. hefði ekki getað haft þann fyrirvara á með þetta, hvorki er málið það stórt né það mikið ágreiningsmál né heldur svo nýtilkomið, að hún hefði ekki getað haft hugsun á því í tíma að láta taka málið þannig fyrir, að það gæti komizt til nefndar í tæka tíð og nefnd getað athugað það, eða talað að einhverju leyti við menn úr öðrum flokkum viðvíkjandi því. Ég álít, að skemmtilegast sé að hafa þann hátt á að hafa nokkurn veginn fastan dag sem samkomudag Alþ., þegar þetta er orðið alltaf að haustinu, og vildi gera það að till., að í 1. gr. kæmi í stað 10. dag októbermánaðar: 1. dag októbermánaðar. Hvað snertir vinnubrögðin, þá álít ég þetta líka heppilegra, ekki sízt með tilliti til fjvn., því að það er vitanlegt, að það er naumasti tími, sem henni er ætlaður með því fyrirkomulagi, sem núna er. Þessi brtt. mín er skrifleg og of seint fram komin, og verð ég að biðja hæstv. forseta að leita afbrigða fyrir henni.
Þingræður haldnar á Alþingi Íslendinga



Herra forseti. Með þessu frv., sem nú hefur verið samþ. frá hv. Nd., er lagt til, að reglulegt Alþingi 1956 komi saman 10. dag októbermánaðar, hafi forseti Íslands ekki tiltekið annan samkomudag fyrr á árinu. Rökin fyrir þessu frv. eru tilgreind í hinni stuttu athugasemd, þar sem segir, að ef ekki sé annað ákveðið með lögum, eigi reglulegt Alþingi að koma saman ekki síðar en 15. febr. Nú vita allir hv. þm., að Alþ., sem nú situr, mun ekki verða lokið fyrir þann tíma. Þess vegna ber nauðsyn til að ákveða annan samkomudag, og hefur ríkisstj. leyft sér að leggja til, að Alþ. komi saman í síðasta lagi miðvikudaginn 10. okt. Þetta mál er öllum svo kunnugt að fornu og nýju, að ég sé ekki, herra forseti, ástæðu til að orðlengja um það, en vildi leyfa mér að fara fram á, að það yrði nú afgr. og án nefndar á þrem fundum, hverjum eftir öðrum, ef hæstv. forseta sýnist ekkert við það að athuga.
Þingræður haldnar á Alþingi Íslendinga



Herra forseti. Ég skal ekki gera neina tilraun til að tefja þetta mál, enda er komið í eindaga að samþykkja það, því að mér skilst, að þetta frv. verði að staðfesta sem lög á morgun, til þess að ekki þurfi að setja nýtt Alþingi 15. þ. m. En ég get þó ekki látið þetta frv. fara svo í gegnum hv. d., að ég ekki lýsi yfir því, að ég er ekki ánægður með ákvæði þess. Í fyrsta lagi er það, að það er búíð að samþykkja slík lög sem þessi svo mörg ár í röð, að ég skil ekki vel, hvers vegna ekki eru þá sett lög til frambúðar um það, að samkomudagur Alþingis skuli vera að haustinu. En hvað sem því líður, þykir mér það undarlegt að kalla ekki þingið saman fyrr en 10. okt. Ég held, að það hefði ekkert veitt af því, að það hefði verið 1. okt., til þess að nokkurt öryggi væri fyrir því, að fjárlög gætu orðið afgreidd fyrir áramót, sem auðvitað fer bezt á og er enda nauðsynlegt. Ég ber ekki fram brtt., en vil þó láta þetta í ljós, ef t. d. hæstv. ráðh. vildi gera grein fyrir því, hvers vegna þessi dagur er valinn, en ekki 1. október.



Herra forseti. Út af ummælum hv. 1. þm. Eyf. (BSt) vil ég aðeins leiða athygli að því, að ég hef talið, að það væri heimilt að kalla Alþingi saman fyrr en 10 okt., ef henta þykir, og ég fellst alveg á þá bendingu, sem hann gaf. Að henni má leiða rök. En ástæðan fyrir því, að ríkisstj. bendir nú á 10. okt. fremur en þann dag, sem hv. þm. nefndi, er sú, að mér hefur skilizt, að a. m. k. sumir af sveitafulltrúunum og einkum bændurnir hafi fremur nefnt þennan dag sem þeim þægilegan, þ. e. a. s. að þurfa ekki að koma fyrr að nauðsynjalausu en 10. okt. Önnur rök eru sjálfsagt ekki frambærileg. Það mætti þá einmitt út frá því, sem hv. 1. þm. Eyf. sagði, jafnvel nefna 20. september til þess að skapa aukið öryggi fyrir afgreiðslu fjárlaga fyrir áramót og kannske hugsanlegan möguleika fyrir því, að það væri hægt að slíta þingi fyrir áramót. Þetta er bending, sem verður tekin til greina, þegar þar að kemur, og ef ekki þykir annað mæla gegn því, má vel hafa fulla hliðsjón af því, sem hann sagði.
Þingræður haldnar á Alþingi Íslendinga



Herra forseti. Lögin um hlutatryggingasjóð voru sett 1949. Síðan hefur að sjálfsögðu fengizt mikilsverð reynsla um framkvæmd þessara mála og starfsemi hlutatryggingasjóðs, svo að það er ekki óeðlilegt, þó að nú kynni að þurfa að breyta einstökum atriðum í þessari löggjöf. Frv. það, er hér liggur fyrir á þskj. 372, fjallar þó aðeins um eitt afmarkað atriði, sem ég hef alveg sérstaklega orðið var við að hindrar oft eða tefur afgreiðslu mála hjá stjórn sjóðsins. Þetta atriði er um ákvörðun meðalveiðimagns. Lögin segja, eins og þau eru nú, að meðalveiðimagn skuli ákveða í reglugerð. Þetta er í rauninni óframkvæmanlegt. Veiðisvæðin skipta mörgum tugum, og meðalveiðimagn er breytilegt eftir veiðisvæðunum og breytist ár frá ári. Þess vegna liggur í augum uppi, að það er ekki framkvæmanlegt í sjálfu sér, að hver breyting á meðalveiðimagni sé jafnframt reglugerðarbreyting. Það er a. m. k. mjög óheppilegt. Hitt virðist eðlilegra, að taka upp í lögin bein ákvæði um, hvernig meðalveiðimagnið skuli ákveðið. Nú er hið svokallaða meðalveiðimagn fundið þannig, að stjórn sjóðsins gerir sínar till. og sendir þær sjútvmrh. til staðfestingar. Viðkomandi ráðuneyti þarf síðan að leita umsagnar hjá þremur aðilum: Landssambandi ísl. útvegsmanna, Alþýðusambandi Íslands og Fiskifélagi Íslands, um þetta atriði hverju sinni. Stjórnir þessara samtaka þurfa síðan að halda fund hver fyrir sig og gera sínar ályktanir, senda þær svo aftur viðkomandi ráðherra. Þá þarf ráðuneytið að vinna úr þeim og fella svo úrskurðinn um málið og senda hann sjóðsstjórninni. Þetta hefur verið ákaflega þungt í vöfum og tafsamt. Nú vill svo vel til, og sér hver maður, ef að gáir, að umsagnir þessara aðila eru í rauninni alveg óþarfar, vegna þess að Landssamband ísl. útvegsmanna og Alþýðusamband Íslands eiga samkvæmt lögum sinn fulltrúann hvort í þriggja manna stjórn sjóðsins. Að vísu á Fiskifélagið ekki fulltrúa í sjóðsstjórninni samkvæmt lögum, þó að nú vilji þannig til, að fiskimálastjóri er form. sjóðsstjórnarinnar. En hins vegar er í lögunum alveg ákveðið gengið út frá því, að sjóðsstjórnin starfi í nánum tengslum við Fiskifélag Íslands, og ætti þess vegna að vera óþarft að leita umsagnar þess sérstaklega hverju sinni um þetta atriði. Frv., ef að lögum yrði, mundi auðvelda töluvert framkvæmd hlutatryggingasjóðslaganna án þess, að ég hygg, að skerða á nokkurn hátt nauðsynlegt öryggi í málsmeðferð. Nú kann vel að vera, að ástæða væri til að breyta fleiri atriðum í lögunum um hlutatryggingasjóð. En það má vænta þess, að sú hv. n., sem fær þetta mál til meðferðar, leiti umsagnar a. m. k. hjá stjórn hlutatryggingasjóðs, og er þess þá að vænta, að fram komi þau atriði, sem sjóðsstjórnin kynni að hafa áhuga fyrir að fá breytt í lögunum að fenginni undangenginni reynslu. Ég leyfi mér að leggja til, að þessu frv. verði að lokinni umr. vísað til sjútvn.
Þingræður haldnar á Alþingi Íslendinga



Herra forseti. Þetta mál er upphaflega borið fram í hv. Nd., og má segja, að það sé sízt að ófyrirsynju fram borið. Það heitir svo í grg. eða hét svo, að það væri fram borið af hálfu atvmrn., sem er skyldast að láta þessi mál til sín taka, og er vonandi, að samþykkt þess, sem fer nú fram á Alþingi, megi verða til þess, að breyting verði á umhirðu í bátum, bæði hvað vistarverur snertir og geymslupláss eða lestirnar fyrir fiskinn. Það hefur orðið sú öra þróun á fiskibátum síðasta tuginn og síðustu tugina raunar, að vistarverur skipa hafa miklu meiri þýðingu fyrir daglegt líf skipverja en þær hafa áður haft, vegna þess að víða er það, að menn eiga sitt annað heimili svo að segja í skipunum á vertíðum, og er þess vegna mjög mikils vert, að þær séu þokkalega útbúnar, og þá ekki síður, að umgengni sé góð. Ég veit nú ekki, hvort skipaeftirlitið er þannig framkvæmt, að það hafi meira en eins árs eftirlit með skipunum að öllu og einu leyti, - ég veit, að það hefur ekki daglegt eftirlit, - en það væri mikil þörf, að þessu væri kippt í lag og að skipaeftirlitið yrði meira raunhæft og athugalt en það hefur verið fram að þessu. Hreinlæti í vistarverum, forðageymslum og lestum er brýn nauðsyn af mörgum ástæðum. Það er t.d. víða tekið upp að hafa olíukyndingu í stað kolakyndingar. Færist það mjög í vöxt, að olíukynding sé höfð á skipunum, en henni fylgir miklu meiri eldhætta en t.d. kolakynding, eins og reynslan hefur raunar leitt í ljós. Að því er lestirnar snertir, hef ég heyrt því haldið fram, að sá þurrafúi, sem talað er um að hafi komið hér og vissulega hefur fest rætur í byrðingum margra báta, muni ef til vill stafa af slæmri loftræstingu í skipunum. Ég fullyrði ekkert í þessu efni, en ég bendi aðeins á, að þessi möguleiki hefur verið talinn vera fyrir hendi og það af gagnkunnugum mönnum, sem hafa daglega umgengni í fiskibátum og skipum, sem m.a. hafa fengið þennan svokallaða þurrafúa í sig, en hann hefur kostað útgerðarmenn stórfé, og hið opinbera hefur orðið að hlaupa undir bagga til þess að hjálpa mönnum í þessu efni til að lagfæra bátana aftur. Það er þess vegna góðra gjalda vert, að hæstv. atvmrn. kemur með þetta frv. núna, og sjálfsagt að samþykkja það, enda leggur hv. sjútvn. þessarar deildar til á þskj. 294, að það sé samþykkt óbreytt. En ég vil benda hæstv. stjórn á það, að hið svokallaða skipaeftirlit þarf sjálfsagt sjálft mikilla endurbóta við og verksvið þess þarf að ákveða með reglugerð nánar en nú er og svo náið, að trúverðugir skipaeftirlitsmenn með fullkomnu valdi hafi eftirlit með skipunum, ekki einasta þann daginn, sem lögskráð er á skipin, heldur líka á vertiðinni, hafi leyfi til þess að skoða umgengnina og hafi leyfi til þess að gera athugasemdir við aðbúnaðinn og vald til þess að láta framfylgja sínum till. Þessi orð vildi ég leyfa mér að láta fylgja samþykktartill. hv. sjútvn. um þetta mál, sem er í rann og veru miklu mikilsverðara og mikilvægara en manni mundi kannske virðast við fljótt yfirlit.
Þingræður haldnar á Alþingi Íslendinga



Herra forseti. Ég hef því miður ekki haft tíma til að setja mig inn í málið enn þá, en ég vil benda hv. n., sem fær málið til meðferðar, á það, að við höfum svokallaða gagnkvæma samninga viðvíkjandi tvísköttun við Norðurlöndin flest, og ég er ekki viss um, að það hafi verið tekið það tillit til þeirra samninga, sem þarf að gera í þessum lögum. Ég segi: ég er ekki viss um það, því að ég hef ekki grandskoðað þau þannig, en við ákaflega fljótlegan yfirlestur, - ég var svona hálfnaður að lesa það núna, síðan ég kom í deildina, - þá sýnist mér, að það muni ekki hafa verið og þurfi þess vegna að athuga þá tvísköttunarsamninga, sem við höfum, vel í þessu sambandi.
Þingræður haldnar á Alþingi Íslendinga



Eins og hv. þdm. og alþjóð er kunnugt, hafa þau miklu tíðindi gerzt, að Halldóri Kiljan Laxness hafa verið veitt bókmenntaverðlaun Nóbels. Enginn vafi er á því, að þetta gleður alla Íslendinga mjög, og ríkir almennt fögnuður út af því, að Halldór Kiljan skyldi fá þessi merkustu bókmenntaverðlaun, sem til eru, fyrir störf sín. Ríkisstj. hefur haft til íhugunar þá hlið á málinu, hvort skáldið skyldi greiða tekjuskatt og útsvar af þessum verðlaunum eins og venjulegum tekjum, en í íslenzkri skattalöggjöf er gert ráð fyrir því, að menn greiði skatt af öllum tekjum, sem þeim áskotnast. Álítur ríkisstj., að sjálfsagt sé að gera hér á undantekningu og samþykkja lög um, að skáldið skuli ekki greiða tekjuskatt né útsvar af þessu fé, og frv. það, sem hér liggur fyrir, er um þetta efni, eins og hv. þm. sjá. Ég sé ekki ástæðu til að hafa um þetta fleiri orð. Ég vona, að þetta sé ekki álitamál í huga neinna, og geri þess vegna ekki till. um, að þessu máli verði vísað til nefndar. Það gæti m. a. sýnt, hversu einhuga menn væru um málið, að það verði afgreitt án þess að fara til nefndar.



Herra forseti. Þetta frv. um samþykkt á ríkisreikningnum fyrir árið 1953 er sniðið eftir ríkisreikningnum fyrir það ár, sem hefur verið lagður fyrir hv. Alþingi samtímis frv. Ég sé ekki ástæðu til þess að fylgja því úr hlaði með annarri framsögu en að benda á þetta og leyfi mér að óska eftir, að málinu verði vísað til hv. fjhn. að lokinni 1. umr.



Herra forseti. Ég vil leyfa mér að benda á það, að þátt till. þeirra hv. 1. þm. Árn. og þm. Borgf. á þskj. 355 sé um ýmsa hluti mjög svipuð þeirri till., sem við fimm þm. höfum gert og er 3. till. á þskj. 346, þá er þar á sá eðlismunur, að í till. þeirri, sem við höfum gert, 3. tili. á þskj. 346, er gert ráð fyrir, að sveitarfélögin verði algerlega tekin út úr sem aðili í barnalífeyrisgreiðslum. Að því leyti gengur sú till. lengra, og þess vegna óskaði ég ettir því, að forseti bæri hana fyrst upp. Það atriði hefur aldrei komið undir atkv., þó að önnur ákvæði, sem í till. felast, séu raunar samþykkt með þeirri samþykkt, sem gerð hefur verið á tili. 355, og ég lít svo á, að það sé rétt að bera upp 3. till. á þskj. 346 vegna þessa atriðis. Ég get sem sagt ekki sem tillögumaður fallizt á það, að þessu atriði, sem varðar sveitarfélögin sérstaklega, verði þannig sleppt út úr þessari hv. deild, að það fái ekki að koma til atkvæða.

Forseti (HÁ): Mér virðist þetta ekki veigamikil röksemd hjá hv. 9. landsk. þm., því að einmitt það atriði, sem hann nefndi, er búið að ákveða, að ég ætla, með hinni till., og þrátt fyrir það að ég léti áðan í það skína, að ég gæti gjarnan borið till. upp, þá virðist mér eftir þessa röksemdafærslu og ábendingu hv. 9. landsk. það ekki vera réttmætt og mun því ekki fallast á það. Mér virðist ekki þurfa meira málþóf um þetta atriði. Ég hygg, að þetta muni vera rétt, sem forseti hefur sagt í þessu efni, og að hv. tillögumenn geti unað þeim úrskurði, sem ég hef fellt í þessu efni.
Þingræður haldnar á Alþingi Íslendinga



Herra forseti. Fyrir hönd sjútvn., sem hefur flutt þetta frv., vil ég aðeins geta þess nú, áður en málið fer út úr deildinni, að n. litur á þetta frv. sem bráðabirgðalöggjöf, ef samþykkt verður. Það er vilji n. og tilmæli til hæstv. ríkisstj., að látin verði fara fram endurskoðun á lögunum frá 1921 um Samábyrgð Íslands á fiskiskipum og á lögunum frá 1947 um vátryggingarfélög fyrir fiskiskip og að sú endurskoðun verði látin fara fram sem allra fyrst. - Þessa vildi ég aðeins geta f. h. nefndarinnar.



Herra forsetl. Heilbr.- og félmn. hefur athugað þetta frv. og orðið sammála um afgreiðslu þess. Höfuðatriði þessa frv. er það, að ríkissjóður skuli framvegis greiða nokkurn hluta af kostnaði við kaup á tækjum til sjúkrahúsa. Eins og kunnugt er, hefur verið litið svo á, að ríkissjóðsstyrkurinn til sjúkrahúsanna næði eingöngu til kostnaðar við að koma upp sjálfri sjúkrahúsbyggingunni. Flm. þessa frv. hefðu upphaflega talið eðlilegt og æskilegast, að ríkissjóður greiddi að sínum hluta eða að sama hluta og hann greiðir til byggingar sjúkrahússins allan kostnað við að búa sjúkrahúsin þeim nauðsynlegu tækjum, sem alltaf þurfa að vera fyrir hendi í fullkomnu sjúkrahúsi. Hins vegar var vitað, að ýmsir forráðamenn heilbrigðisþjónustunnar mundu leggjast á móti svo róttækri breytingu, svo að að lokum komum við okkur saman um að taka út úr ákveðin tæki, sem framvegis yrðu styrkhæf. Það var gerð mjög ýtarleg grein fyrir þessu máli við 1. umr„ svo að það er ekki ástæða fyrir mig til þess að fara um það mörgum orðum. En heilbr.- og félmn. mælir með því, að frv. verði samþykkt, þó með þeirri breytingu, að ríkissjóðsstyrkurinn verði eigi hærri en 2/5 hlutar af kostnaðarverði tiltekinna tækja og lóðar.
Þingræður haldnar á Alþingi Íslendinga



Herra forseti. Þetta frv. er flutt vegna þess, að á daginn kom, að ekki var heppilegt að hafa Kjósarsýslu og Kópavogskaupstað um eitt og sama almenningsbókasafn. Betur fer á því, að Kjósarsýsla hafi sitt eigið safn, og er ráðgerður staður fyrir það. Í sambandi við þessa breytingu kom svo í ljós, að betur mundi fara á því að láta einn hrepp úr Gullbringusýslu heyra undir safnið í Keflavík, en ekki í Hafnarfirði. Um þetta mál var algert samkomulag í Ed., og ég hygg, að þau sýslufélög, sem hér eiga hlut að, séu ásátt um breytinguna. Ég vona því, að frv. nái ágreiningslaust fram að ganga, legg til, að því verði vísað til 2. umr. og hv. menntmn.
Þingræður haldnar á Alþingi Íslendinga



Herra forseti. Eins og kunnugt er, hefur eignarskattur verið innheimtur með 50% álagi undanfarin ár og lög um þetta verið framlengd á hverju þingi, því að þau hafa ekki verið sett nema til eins árs í einu. Fjhn. lítur svo á, að þó að hér sé ekki um stórvægilegt fjármagn að ræða, sé ekki rétt að svipta ríkissjóð nú þessum tekjuauka og ekki heldur ástæða til annars en að framlengja þennan viðauka við eignarskattinn, þar sem mþn. í skattamálum hefur enn ekki lokið störfum. Að því leyti er því ástandið óbreytt frá því, sem verið hefur, og sömu ástæður virðast vera nú til að framlengja þennan viðauka og verið hafa undanfarin ár. - Eins og sjá má á nál. á þskj. 447, leggur n. því einróma til, að þetta litla frv. verði samþ. óbreytt.

Á deildafundum 6. marz var útbýtt frá Sþ.: Till. til þál. um fullgildingu á alþjóðasaumþykkt um félagafrelsi landbúnaðarverkafólks [175. mál] (A. 444).